broch
Store norske leksikon,Kunst og estetikk,Arkitektur og landskap,Bygningstyper
Broch er et rundt tørrmurtårn, fra 8 til 12 meter i diameter, opptil ca. 12 meter høyt. Slike tårn er karakteristiske for Skottland (Shetland, Orknøyene, Caithness, Sutherland, De ytre Hebridene og Skye), der det er kjent mer enn 500.
Murverket er massivt, nederst omkring 4 meter tykt, og bygd opp i to konsentriske ringer forbundet med hellesteinsetasjer, slik at sirkulære innelukkede passasjer dannes. Denne dobbeltmuren omgir en indre gård, som sannsynligvis ikke har vært tildekket. Inngangen er en lav, ofte halvt underjordisk gang.Opprinnelsen er ikke kjent, men de er trolig bygd mellom omtrent 200 fvt. og 200 evt., og antas å ha vært tilfluktssteder i urolige tider. Les mer i Store norske leksikon Arkitektur i Storbritannia tårn